หุ้นภาคเช้า20เม.ย.ทะลุ1,100จุดฉลุย
ตลาดหุ้นภาคเช้า 20เม.ย. ปรับตัวขึ้นตามภูมิภาคปิดที่ 1,103.53 จุด เพิ่มขึ้น 7.65 จุด ท่ามกลางมูลค่าซื้อขาย 22,015.32 ล้านบาท
21 เม.ย. 2554

ตลาดหุ้นภาคเช้า 20เม.ย. ปรับตัวขึ้นตามภูมิภาคปิดที่ 1,103.53 จุด เพิ่มขึ้น 7.65 จุด ท่ามกลางมูลค่าซื้อขาย 22,015.32 ล้านบาท
ตลาดหุ้นไทยปรับตัวขึ้นตามภูมิภาคเอเชีย และดัชนีดาวโจนส์  ส่งผลให้ดัชนีหุ้นทะลุ 1,100 จุดได้ตลอดการซื้อขายในภาคเช้าของวันที่ 20 เม.ย. ที่ผ่านมา และดัชนีขึ้นไปสูงสุดถึง 1,105.41 จุด บวก 9.53 จุด  ท่ามกลางแรงขายทำกำไรระหว่างวัน ทำให้ดัชนีปิดที่  1,103.53  จุด  เพิ่มขึ้น  7.65 จุดหรือปรับตัวขึ้น 0.70% มูลค่าการซื้อขายรวม 22,015.32 ล้านบาท 
มาร์เก็ตติงกล่าวว่า นักลงทุนยังคงให้ความสนใจซื้อหุ้นขนาดใหญ่ ในกลุ่มพลังงานและธนาคารพาณิชย์   เนื่องจาก สัญญาน้ำมันดิบ NYMEX ส่งมอบเดือนพ.ค.ปรับตัวขึ้น 1.03 เหรียญสหรัฐ ปิดที่ 108.15  เหรียญสหรัฐ/บาร์เรล รวมถึงธนาคารพาณิชย์ส่วนใหญ่ โชว์กำไรสุทธิในไตรมาสแรกปีนี้ สูงกว่าที่นักวิเคราะห์คาดการณ์ 
นักวิเคราะห์บริษัทหลักทรัพย์เอเซียพลัส กล่าวว่า ธนาคารไทยพาณิชย์(SCB)ที่มีกำไรสุทธิ สูงสุดเป็นประวัติการณ์ 13,000 ล้านบาท สูงเกินคาดการณ์ถึง 30% ส่งผลให้หุ้น SCB เช้าวันนี้  ปรับตัวขึ้น 2.50 บาทหรือ 2.195 ปิดที่ 116.50 จุด ท่ามกลางมูลค่าการซื้อขายสูงสุดของวัน 1,600 ล้านบาท  ตามด้วยหุ้นบริษัทปตท.(PTT)  ปิดที่ 382 บาทบวก 5 บาทหรือ 1.33% 
อย่างไรก็ตาม นักวิเคราะห์หลายรายต่างออกมาเตือนให้นักลงทุนระมัดระวังการลงทุน หลังจากดัชนีปรับตัวขึ้นมาแรงและเร็วเกินความคาดหมายและนักลงทุนต่างชาติ และสถาบันในประเทศเริ่มมีการขายหุ้นทำกำไรออกมาแล้ว 
ส่วนการประชุมของคณะกรรมการนโยบายการเงิน(กนง.) ธนาคารแห่งประเทศไทยในบ่ายวันนี้ นักวิเคราะห์ต่างคาดว่ามีความเป็นไปได้สูงที่อัตราดอกเบี้ยในตลาดซื้อคืนพันธบัตร(อาร์พี) 1 วันจะปรับขึ้นอีก 0.25%เป็น 2.75% แต่การปรับขึ้นดอกเบี้ยดังกล่าวจะไม่มีผลต่อการซื้อขายในตลาดหุ้น เพราะเป็นสิ่งที่คาดการณ์ไว้แล้ว